Det danske CS:GO-hold Astralis har fået hård konkurrence på verdenstoppen, hvor FaZe Clan endnu engang var for stærke.

Astralis er blandt verdens bedste hold i computerspillet Counter-Strike: Global Offensive, men holdet har i år fået hård konkurrence fra det internationale hold FaZe Clan. Lidt for hård konkurrence, synes danskerne måske. Tidligt lørdag morgen var den tidligere Astralis-spiller Finn ’karrigan’ Andersen nemlig med til at sikre FaZe Clan en 2-0-sejr i finalen ved Eleague CS:GO i Atlanta, og dermed kan han og holdkammeraterne juble over en præmiesum på 3,14 millioner danske kroner. Astralis-spillerne rejser hjem til Danmark med 940.000 kroner for at nå finalen. - Vi er stolte af vores præstation, selvom vi faldt til sidst, skriver Astralis på Twitter. Danskerne så ellers ud til at kunne udfordre FaZe Clan, der var udråbt som favorit hos bookmakerne. I den første bane var Astralis foran med 12-3. Danskerne manglede således kun tre runder fra at vinde banen, men så fik FaZe Clan virkelig gang i spillet. ’Karrigan’ og holdkammeraterne vandt banen med 16-14, og herfra kunne Astralis intet stille op. Med cifrene 16-7 i den anden bane kunne FaZe Clan juble over den samlede sejr og præmien på 500.000 dollar. - Jeg ved ikke, hvad jeg skal sige. ’FaZe up’, lød det fra 'karrigan', da han havde løftet trofæet i Atlanta. Tilbage i april vandt FaZe Clan også en finale mod Astralis. Ved SL i-League StarSeries Season 3 Finals sejrede FaZe Clan med 2-1, efter at ’karrigan’ havde udlignet til 15-15 i tredje den tredje bane og tvunget finalen ud i overtid. De to hold mødtes også i maj ved Intel Extreme Masters Season XII Sydney, hvor FaZe Clan tog en sejr på 2-1. Astralis er et rent dansk hold, der er i stald hos RFRSH. Holdet består af Andreas 'Xyp9x' Højsleth, Nicolai 'device' Reedtz, Lukas 'gla1ve' Rossander, Peter 'dupreeh' Rasmussen og Markus 'Kjaerbye' Kjærbye. Astralis har tidligere i år vundet E-League Major 2017 i Atlanta. Den turneringen sikrede holdet 3,5 millioner kroner. I marts vandt Astralis IEM Katowice i Polen. Det indbragte indbragte cirka 700.000 kroner.